b'\n_START_ARTICLE_\nAsimetri\xc4\x8dno ratovanje\n_START_PARAGRAPH_\nAsimetri\xc4\x8dno ratovanje (nesimetri\xc4\x8dno ratovanje) je rat me\xc4\x91u sukobljenim stranama \xc4\x8dija se relativna vojna mo\xc4\x87, odnosno strategija ili taktika zna\xc4\x8dajno razlikuju. Ono se naj\xc4\x8de\xc5\xa1\xc4\x87e povezuje s ratovanjem me\xc4\x91u nejednakim protivnicima kada manje ili slabije snage moraju koristiti teren, vrijeme, iznena\xc4\x91enje ili odre\xc4\x91ene slabosti ve\xc4\x87ih i ja\xc4\x8dih protivni\xc4\x8dkih snaga radi ostvarenja pobjede, odnosno ostvarenja svojih strate\xc5\xa1kih ciljeva._NEWLINE_Asimetri\xc4\x8dna prijetnja se definira kao \xe2\x80\x9eprijetnja koja proizlazi iz mogu\xc4\x87e uporabe razli\xc4\x8ditih sredstava ili metoda radi zaobila\xc5\xbeenja ili negiranja protivni\xc4\x8dkih sposobnosti, uz istovremeno kori\xc5\xa1tenje njegovih slabosti radi postizanja nerazmjernog u\xc4\x8dinka\xe2\x80\x9c._NEWLINE_Pojam asimetri\xc4\x8dnog ratovanja obuhva\xc4\x87a mnoge ranije znatno odre\xc4\x91enije pojmove kao \xc5\xa1to su gerilsko ratovanje, \xc5\xa1pijuna\xc5\xbea, nasilni otpor, nenasilni otpor, sabota\xc5\xbea i terorizam.\n_START_SECTION_\nAsimetri\xc4\x8dno ratovanje kroz povijest\n_START_PARAGRAPH_\nBiblijska pri\xc4\x8da u kojoj David pobje\xc4\x91uje Golijata kamenjem izba\xc4\x8denim iz pra\xc4\x87ke \xc4\x8desto se spominje kao primjer pobjede slabijeg i potla\xc4\x8denog nad jakim i mo\xc4\x87nim. Davidova pobjeda simbolizira uspjeh novog i naprednog nad starim i zastarjelim; njegovo nadmo\xc4\x87 u planiranju, vje\xc5\xa1tini i znanju pobijedila je Golijatovu ovisnost o o\xc4\x8ditoj snazi, zastra\xc5\xa1ivanju i te\xc5\xa1kom oru\xc5\xbeju._NEWLINE_Hanibal je malom vojnom silom poduprt slabim saveznicima napao jake rimske snage na Apeninskom poluotoku. Uspje\xc5\xa1nom primjenom razli\xc4\x8ditih oblika i kombinacija napadnih djelovanja ozbiljno je bio zaprijetio rimskoj vojsci i \xc4\x8ditavoj tada\xc5\xa1njoj Rimskoj republici koja je imala 38 legija (preko 120 tisu\xc4\x87a vojnika nasuprot 40-tak tisu\xc4\x87a pripadnika karta\xc5\xa1ke vojske)._NEWLINE_Iz Drugog svjetskog rata izrasle su dvije jake sile, Sjedinjene Ameri\xc4\x8dke Dr\xc5\xbeave i Sovjetski savez, kao dvije prevladavaju\xc4\x87e svjetske velesile. \xc5\xbdele\xc4\x87i osigurati svoju nadmo\xc4\x87, obje su ponekad pomagale odre\xc4\x91ene politi\xc4\x8dke grupacije unutar pojedinih blokova, odnosno NATO-a i Var\xc5\xa1avskog pakta. Djelovanje takvih politi\xc4\x8dkih grupacija je po svojoj prirodi bilo asimetri\xc4\x8dno, a u svom su \xe2\x80\x9earsenalu\xe2\x80\x9c nerijetko imale terorizam kao glavni oblik djelovanja (npr. Frakcija Crvene armije poznata kao skupina Baader-Meinhof)._NEWLINE_Obje sile su pomagale razli\xc4\x8dite politi\xc4\x8dke skupine i u tre\xc4\x87im dr\xc5\xbeavama (npr. pomo\xc4\x87 SSSR-a borcima sjevernog Vijetnama u borbi protiv SAD-a te pomo\xc4\x87 SAD-a mud\xc5\xbeahedinima u borbi protiv sovjetske invazije u Afganistanu). Rat u Vijetnamu i rat mud\xc5\xbeahedina protiv Crvene armije u Afganistanu su klasi\xc4\x8dni primjeri asimetri\xc4\x8dnog rata. Me\xc4\x91utim, zbog pomo\xc4\x87i koju su od SSSR-a primali borci sjevernog Vijetnama i mud\xc5\xbeahedini u Afganistanu od SAD-a, ti ratovi su, isto tako, klasi\xc4\x8dni primjeri tzv. \xe2\x80\x9eposredni\xc4\x8dkog rata\xe2\x80\x9c (en. proxy war) u kojem suprotstavljene supersile koriste tre\xc4\x87e dr\xc5\xbeave da bi ostvarile svoje vlastite ili onemogu\xc4\x87ile ostvarenje ciljeva druge suprotstavljene strane. Razdoblje Hladnoga rata je puno primjera takvih sukoba._NEWLINE_Posthladnoratovsko razdoblje je dovelo do toga da isto\xc4\x8dne zemlje vi\xc5\xa1e nemaju potporu koju su imale u SSSR-u i nisu u stanju pratiti strate\xc5\xa1ko naoru\xc5\xbeavanje na zapadu koje se uglavnom svodi na visokotehnolo\xc5\xa1ke inovacije, posebno u dijelu koji se odnosi na zra\xc4\x8dne snage i precizno dalekometno naoru\xc5\xbeanje. Te zemlje znatno vi\xc5\xa1e nego ranije ovise o manjim pokretnim postrojbama i kori\xc5\xa1tenju postoje\xc4\x87ih zastarjelih vojnih platformi. Stoga se i u eventualnim budu\xc4\x87im ratnim sukobima mo\xc5\xbee o\xc4\x8dekivati primjena sredstava i taktika koje su svojstvene asimetri\xc4\x8dnom ratovanju.'